Kollegas ondersteun ginekoloog ná skuldigbevinding | Maroela Media
Van der Walt se aansoek om appèl is verlede week in die Pretoriase hooggeregshof afgekeur. Hy is in September 2016 in die Witbank-streekhof skuldig bevind op aanklag van strafbare manslag in verband met die dood van een van sy pasiënte.
Die raad vir gesondheidsberoepe in Suid-Afrika (HPCSA) het hom ook beveel om 'n skulderkenningsboete van R10 000 te betaal.
Van der Walt het tydens sy aansoek om appèl gesê sy vonnisoplegging is "skokkend onvanpas". Hy het intussen aangedui hy sal nou die hoogste hof van appèl nader.
Sasog het in reaksie gesê "sonder toegang tot die volle uitspraak", neem hy "met kommer kennis" dat die hooggeregshof die appèlaansoek afgekeur het. "Ons betreur die afsterwe van die jong ma weens komplikasies ná 'n normale geboorte en ons betuig ons innige meegevoel met die familie wat 'n ma, suster en dogter verloor het," het die organisasie bygevoeg.
Sasog het gesê hy ondersteun alle pogings om die verlies van lewe tydens bevallings te voorkom en die organisasie se program, om uitnemendheid in verloskunde te bevorder genaamd BetterObs, is in meeste privaat instansies in Suid-Afrika ingestel.
"Suid-Afrikaanse professionele persone is oor die algemeen bekend vir hul uitnemendheid en ons privaat gesondheidsorgbedryf is van wêreldgehalte," het Sasog in 'n verklaring gesê. "Verloskunde is 'n spesialiteit met 'n hoë risiko vir 'n slegte uitkoms vir ma en kind wat nie altyd voorkom kan word nie. Die gepaardgaande regsmediese risiko's het daartoe gelei dat verskeie spesialiste reeds die bedryf verlaat het."
Sasog sê in gevalle waar daar 'n slegte uitkoms was en vermoedelik kliniese nalatigheid, moet dit ondersoek word en die organisasie respekteer die bevindings en uitsprake in die hof. Die vonnisoplegging in Van der Walt se geval "is egter kommerwekkend weens die presedent wat geskep word en die impak op die behoefte aan vaardighede in ons land en die effek op die individuele dokter, sy gemeenskap en die mediese en verloskundige bedryf".
Die organisasie het gesê hy het ook ernstige kommer oor toenemende eise wat betref mediese wanpraktyke. "Ons sal ons lede bly ondersteun en die beste moontlike oplossings soek om geregtigheid te laat seëvier en restitusie te verseker vir diegene wat skade gely het weens mediese behandeling – of dit kliniese nalatigheid was of nie."
Maroela Media het vroeër berig Pamela Daweti (23) is dood toe sy in 2005 in die Life Cosmos-hospitaal in Witbank geboorte gegee het. Haar baba het oorleef.
Van der Walt is in Julie 2017 gevonnis.
Voortydig en suiwer uit soos dit hier bo berig is, vertrou ons dit skrik ander so af dat dit nooit ooit weer van 'n Dokter gesê kan word nie. As jy jou handskoene uitgetrek het, beteken dit dan jou taak is afgehandel?
Kommerwekkende uitspraak en situasie. Dit skep 'n gevaarlike president. Ken nie besonderhede van die saak nie, maar nogtans. Daar gaan soveel ander opsetlike dade ongestraf in die wye droewe land. Maar ons huidige owerhede krap alewig waar dit nie jeuk nie en kyk die groot sake mis.
Wanneer jy prof diens lewer en prof fooi vra dan hou jy daarby…daar is 'n arrogansie by baie van ons prof persone wat aangespreek moet word…
Hierdie is 'n uiters onregverdige uitspraak en vonnis en nog 'n bewys dat die regstelsel in hierdie land ook tot rommelstatus teruggesak het.
Ek weet van 'n sekere ginekoloog toe my suster hulp nodig gehad het met haar ongebore kind wat daar komplikasies was het die dokter reguit vir haar gesê jammer mevrou ek ek haal nie dooie kind uit nie en op die doodsertifikaat het hy geskryf stilgebore en dis 'n meisiekind wat nie eers 'n meisiekind was nie maar 'n seuntjie was. Hy was nie eers by met die geboorte nie nadat sy 4 induksies gehad het. Skokkend hoe sommige ginekoloe kan wees geen gevoelens net in vir die geld. En dit was 'n privaat dokter nie eers staat nie. ?